**PrivatHospitalet Danmark høster Elite-smiley

Hospitalet i Charlottenlund har netop haft Fødevarestyrelsen på uanmeldt kontrolbesøg for at tjekke forholdene i køkkenet. Besøget udløste en fornyelse af hospitalets Elite-smiley.**Patienter, medarbejdere og gæster kan være helt trygge ved køkkenforholdene på PrivatHospitalet Danmark i Charlottenlund. Fødevarestyrelsen har nemlig netop været forbi på et kontrolbesøg og kunne konstatere, at forholdene i og omkring køkkenet er fine, hvilket udløste en fornyelse af hospitalets Elite-smiley. Og det glæder hospitalschef Hanne Zingenberg:
”Det er da skønt, at Fødevarestyrelsen med Elite-smileyen anerkender, at vi har styr på tingene, og at vi fortsat håndterer forholdene i køkkenregionen ordentligt. Det er vi naturligvis rigtig glade for og stolte af. Vi har dagligt med mange patienter, medarbejdere og gæster på hospitalet at gøre, og de skal være helt trygge ved forholdene i og omkring køkkenet. Derfor har vi altid gjort en dyd ud af, at køkkenforholdene er i top,” siger hun.

**Ingen anmærkninger**Ved besøget kontrollerede Fødevarestyrelsens medarbejder blandt andet hygiejnen, rengøringen og vedligeholdelsen i køkkenet. Ligesom opbevaringen og håndteringen af fødevarerne og hospitalets egenkontrol blev gennemgået. Og alle forhold blev således godkendt uden anmærkninger.
En Elite-smiley bliver første gang udløst, når man har modtaget fire storsmilende smileyer i træk og ikke har haft anmærkninger på nogen kontrolrapport de seneste 12 måneder. PrivatHospitalet Danmark fik i starten af 2016 tildelt en Elite-smiley og har i to efterfølgende besøg fra Fødevarestyrelsen fået den fornyet.